Jabarkan Rekod dari Juara Lagu Kategori Balada dalam bahasa melayu

71 buah lagu pernah dipertandingkan dalam kategori ini di mana 40 buah lagu dinyanyikan secara solo oleh penyanyi wanita dan 21 buah lagu oleh penyanyi solo lelaki. 7 buah lagu disampaikan oleh kugiran dan hanya 3 buah lagu disampaikan secara duet.

Sebanyak 7 buah lagu daripada kategori ini berjaya menerima anugerah utama keseluruhan menewaskan lagu-lagu daripada kategori lain iaitu "Pada Syurga Di Wajahmu", "Teratai Layu Di Tasik Madu", "Cinta Beralih Arah", "Jerat Percintaan", "Bunga-bunga Cinta", "Gemilang" dan "Terlalu Istimewa".

Komposer Ajai dan penulis lirik Habsah Hassan menerima pencalonan terbanyak iaitu masing-masing menerusi 8 buah lagu. Dua daripadanya adalah kerjasama Ajai dan Habsah bersama penyanyi Misha Omar.

Adnan Abu Hassan & Ajai merupakan pemenang terbanyak kategori ini iaitu masing-masing sebanyak 3 kali.

Lukhman S dan Habsah Hassan merupakan pemenang terbanyak sebagai penulis lirik.

Saari Amri dan M. Nasir menerusi 5 lagu adalah komposer yang mempunyai pencalonan terbanyak tanpa sebarang kemenangan, manakala Rosli Khamis atau Loloq menerusi 4 buah lagu merupakan penulis lirik menerusi pencalonan terbanyak tanpa sebarang kemenangan. Penyanyi Nora Ariffin merupakan penyanyi terbanyak bertanding tanpa sebarang kemenangan iaitu sebanyak 5 kali.

Hanya Adnan Abu Hassan dan Azmeer merupakan pemenang lagu terbaik kategori menerusi penciptaan solo (muzik dan lirik), masing-masing sekali. Lagu mereka bagaimanapun tidak dinyanyikan mereka sendiri.

Aizat Amdan menjadi satu-satunya komposer, penulis dan penyanyi yang bertanding atas karya sendiri secara keseluruhan. Aizat juga merupakan komposer paling muda bertanding iaitu ketika berusia 19 tahun.

Siti Nurhaliza unggul sebagai penyanyi dengan kemenangan terbanyak iaitu menerusi 4 buah lagu. Beliau juga menerima pencalonan terbanyak sebagai penyanyi iaitu 8 buah lagu dalam 7 penganugerahan. Siti juga merupakan penyanyi termuda memenangi anugerah ini iaitu ketika berusia 17 tahun.

Adibah Noor merupakan pemenang tertua kategori ini iaitu pada usia 36 tahun.

Kesemua lagu yang menang adalah lagu solo, kecuali pada tahun 2004 lagu "Pulangkan" oleh Misha Omar bertanding secara solo biarpun mempunyai bahagian penampilan vokal dasar oleh penyanyi latar Izzad Izuddin.

Lagu "Ku Seru" (2006) merupakan satu-satunya lagu sekuel yang layak ke AJL. Lagu ini disambung dari lagu "Pulangkan" yang bertanding dan menang pada 2004. Lagu ini juga merupakan satu-satunya lagu yang disampaikan oleh seorang penyanyi menerusi persembahan dua watak dalam satu lagu. Kebiasaannya lagu sebegini disampaikan secara duet, tetapi "Ku Seru" memilih untuk memberikan kedua-dua watak dalam lagu tersebut kepada penyanyi solonya Misha Omar sebagaimana dua watak tersebut diperan oleh aktres Maya Karin dalam versi filemnya. Ramai beranggapan lagu "Nian Di Hati" (2000) oleh Siti Nurhaliza sebagai sekuel kepada lagu "Purnama Merindu", namun kedua-dua lagu tersebut tidak ditulis oleh penulis lirik yang sama.

Edisi ke 22 pada 2007 menyaksikan 85% lagu yang bertanding terpaksa menggunakan penyanyi gantian. Hanya Fazli Zainal merupakan penyanyi asal manakala Jaclyn Victor sebagai penyanyi asal "Ceritera Cinta" digandingkan dengan pasangan pengganti iaitu Lah Ahmad ekoran penyanyi asal Rio Febrian berada di Indonesia. Turut tidak dapat membuat persembahan kerana berada di Indonesia adalah Kaer Azami yang diganti Sahri. Manakala penyanyi Faizal Tahir hadir sebagai penonton apabila digam daripada muncul di kaca TV ketika dua buah lagu nyanyiannya terpaksa diganti oleh dua penyanyi lain. Sahri menjadi penyanyi gantian pertama memenangi kategori ini.

Adnan & Azlan Abu Hassan merupakan adik beradik pertama yang pernah memenangi kategori ini menerusi lagu ciptaan masing-masing, sementara hanya Ziana & Anuar Zain merupakan adik beradik yang bertanding dalam kategori ini menerusi lagu masing-masing. Komposer Jari Idris dan adiknya Adilla Idris pula pernah bertanding pada tahun yang sama iaitu 1994, tetapi Adilla ketika itu penyanyi gantian kepada Iklim dan Jari pula bertanding sebagai komposer.

LY dan Baiduri merupakan pasangan suami isteri pertama menang kategori ini menerusi lagu "Aku Cinta Padamu", juga bertanding pada 1999 menerusi lagu "Syurga Di Hati Kita". Ajai & Nurul Wahab - "Selagi Ada Cinta" merupakan calon lain yang turut bergelar suami isteri ketika bertanding menerusi lagu ciptaan bersama. Hanya Aubrey Suwito - "Gemilang" dan isterinya Lin Li Zhen - "Awan Yang Terpilu" yang bertanding menerusi lagu ciptaan sendiri masing-masing pada tahun 2005.

Ziana Zain merupakan finalis yang bertanding pada edisi pertama kategori ini diwujudkan dan beliau turut bertanding pada edisi terakhir kategori ini diadakan.

Lagu "Getaran Cinta Di Jiwa" nyanyian Liza Hanim masih kekal sebagai lagu yang paling lama berada dalam carta Muzik-muzik sehingga kini iaitu 51 minggu keseluruhan pada 1997 hingga awal 1998 diikuti oleh lagu "Purnama Merindu" (Siti Nurhaliza) kekal dalam carta selama 48 minggu pada tahun 1999. Lagu "Puncak Kasih", "Purnama Merindu", "Lamunan Terhenti" pula merupakan pemenang kategori yang paling lama menjuara carta Muzik-muzik iaitu 17 minggu keseluruhan.

Hanya "Jerat Percintaan", "Seandainya Masih Ada Cinta" dan "Izinku Pergi" merupakan pemenang kategori yang turut berjaya menang anugerah Lagu Terbaik di Anugerah Industri Muzik.

"Menyemai Cinta Bersamamu", "Keabadian Cinta", "Selagi Ada Cinta" dan "Awan Yang Terpilu" merupakan lagu-lagu yang tewas dalam kategori ini sungguhpun berjaya meraih anugerah Lagu Terbaik di Anugerah Industri Muzik.

Sehingga 2012, hanya lagu "Pada Syurga Di Wajahmu" dan "Bunga-bunga Cinta" yang pernah dinyanyikan semula oleh penyanyi asalnya di pentas AJL sebagai persembahan selingan (pembukaan). Bagaimanapun, lagu yang pernah tewas juga pernah disampaikan secara selingan di AJL  iatu "Madah Berhelah" dalam medley interlud AJL 25.